《张家渡买鱼》
宋代·徐侨

北堂老人性嗜鱼，有鱼一饭空无余。
行水登舟喜动色，几月乃得三四食。
溪涸舟胶挽不去，舍舟行行溪上路。
路入茅舍惟一翁，网挂壁头儿负舂。
问之有底不出渔，水动鱼藏溪作风。
强之不能许觞醪，翁为挂网儿持篙。
挟艇过临丛藻岸，踏竹下网屡成漫。
忽然得鲤仅如掌，翁笑官有福可仗。
我舟犹在极目涯，乃坐其艇与之往。
烹鱼一开慈颜驩，胶舟旋亦辞涸滩。
两日舟移无十里，吁嗟有此行路难。
渔翁饮酒得钱去，一叶如飞烟火暮。

作者简介：（1160—1237）婺州义乌人，字崇甫。早从学于叶邽。孝宗淳熙十四年进士。调上饶主簿，始登朱熹之门，熹称其明白刚直，命以“毅”名斋。入为秘书省正字、校书郎兼吴、益王府教授。直宝谟阁、江东提点刑狱，以忤史弥远劾罢。理宗端平初被召，迁秘书少监、太常少卿。入觐，手疏数千言，上劘主阙，下逮群臣，无所回隐。进工部侍郎。因疾乞休，以宝谟阁待制奉祠。卒谥文清。有《毅斋诗集》。